Vista la convocatòria de vaga formulada pel sindicat Comissió Obrera Nacional de Catalunya (CCOO) a l'empresa BB Servicios Diversos, SL (registre d'entrada d'1 de juny de 2012 als Serveis Territorials del Departament d'Empresa i Ocupació a Tarragona), que està prevista a partir del dia 11 de juny de 2012, amb caràcter indefinit, i que afecta tots els treballadors i les treballadores de l'empresa que presten servei al municipi de Tarragona;
Atès que l'activitat de l'empresa és, essencialment, donar prestacions i ajuda a aquell sector de la població que, encara que pot fer vida a la seva llar necessita d'una protecció especial i de tutela en determinats moments per motius de la seva edat avançada, de la seva discapacitat, de la seva malaltia temporal o crònica, etc., o els infants de famílies desestructurades que també requereixen el control escolar i altres activitats pròpies de l'assistència;
Atès que l'ajuda consisteix en el desplaçament del treballador familiar i de l'auxiliar de la llar al domicili del beneficiari durant el període de temps necessari per fer les tasques escaients, algunes de caràcter necessari i imprescindible, com són les de donar l'alimentació en el seu moment, vetllar per la medicació de l'afectat, realitzar les feines d'higiene personal, de neteja dels domicilis, acompanyar els afectats als centres mèdics i hospitalaris o els infants a les escoles;
Atès que aquest tipus de serveis es fan de diverses maneres segons les persones afectades, en alguns casos amb assistència diària; en altres, només els dies laborables, ja que l'afectat pot ser atès pels seus familiars, i en altres en determinats dies de la setmana o bé amb caràcter esporàdic;
Atès que la vaga té caràcter indefinit i afecta tots els treballadors i les treballadores que presten el servei d'ajuda a domicili en l'àmbit del municipi de Tarragona;
Atès que les prestacions que donen els treballadors i les treballadores de l'empresa afecten drets essencials, com són el dret a la protecció de la salut i a l'assistència sanitària reconegut a l'article 43 de la Constitució, i d'altres prestacions bàsiques;
Atès que els beneficiaris de la prestació són essencialment persones discapacitades, malaltes, persones de la tercera edat i infants que necessiten la cura i la tutela d'una altra persona i són objecte d'especial protecció constitucional als articles 39, 43, 49 i 50;
Atès que les prestacions relatives a la medicació obligada, l'alimentació assistida, la tutela i l'acompanyament a les visites mèdiques, hospitalàries i a centres específics per a persones malaltes, discapacitades i gent gran que no es poden valer per elles mateixes es consideren prestacions que s'han de realitzar en tot cas, així com la d'assistir els infants per la impossibilitat d'estar sols a casa, és aconsellable, doncs, adequar aquests serveis, que cal considerar serveis essencials a la comunitat, amb el dret fonamental de vaga dels treballadors que recull l'article 28 de la Constitució;
Atès que cal fer compatible la prestació del servei essencial amb el dret fonamental de vaga;
Atès que les diferents funcions que realitzen els treballadors de l'empresa com a treballadors familiars i auxiliars de la llar s'han de realitzar imperativament per tal de poder donar a la ciutadania, i en especial al sector més desprotegit de la societat, les prestacions bàsiques per poder desenvolupar la seva vida amb dignitat, per tant, s'han de realitzar en tot cas els serveis necessaris per donar les prestacions que siguin urgents, peremptòries o ineludibles, i que com a tals s'han d'entendre les relacionades amb l'assistència sanitària, l'alimentació, la higiene i la vigilància, prioritzant els usuaris en funció de si viuen sols, si són persones en situació de risc, en situació de dependència o que no tinguin cap tipus de suport familiar; i que igualment s'han de realitzar aquells serveis que, si bé no tenen la consideració de serveis urgents, peremptoris o ineludibles, pel transcurs de la vaga, esdevenen serveis urgents, peremptoris o ineludibles;
Atès que les parts, en tràmit d'audiència, han formulat les seves propostes de serveis mínims, tal com consta a l'acta de 6 de juny de 2012 estesa als Serveis Territorials del Departament d'Empresa i Ocupació a Tarragona;
Atès que s'ha demanat informe al Departament de Benestar Social i Família i a l'Ajuntament de Tarragona;
Atès el que disposen l'article 28.2 de la Constitució; l'article 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març; el Decret 120/1995, de 24 de març, de la Generalitat de Catalunya; i les sentències del Tribunal Constitucional 11/1981, de 8 d'abril, 26/1981, de 17 de juliol, 33/1981, de 5 de novembre, 51/1986, de 24 de abril, 27/1989, de 3 de febrer, 43/1990, de 15 de març, i 122/1990 i 123/1990, de 2 de juliol,
La situació de vaga anunciada pel sindicat Comissió Obrera Nacional de Catalunya (CCOO) a l'empresa BB Servicios Diversos, SL, que està prevista a partir del dia 11 de juny de 2012, amb caràcter indefinit, i que afecta tots els treballadors i les treballadores de l'empresa que presten servei al municipi de Tarragona, s'entendrà condicionada al manteniment dels serveis mínims següents:
La prestació dels serveis urgents, necessaris o imprescindibles relacionats amb l'assistència sanitària, l'alimentació, la higiene i la vigilància, prioritzant els usuaris en funció de si viuen sols, si són persones en situació de risc, en situació de dependència o que no tinguin cap tipus de suport familiar, i tots aquells serveis que pel transcurs de la vaga esdevinguin en urgents.
L'empresa farà aquests serveis mínims amb el personal imprescindible per dur-los a terme, un cop escoltat el comitè de vaga.
El aturades i les alteracions en la feina per part del personal necessari per al manteniment dels serveis mínims que determina l'article 1 d'aquesta Ordre seran considerats il·legals als efectes de l'article 16.1 del Reial decret llei 17/1977, de 4 de març, en relació amb l'article 54 del Reial decret legislatiu 1/1995, de 24 de març, pel qual s'aprova el Text refós de la Llei de l'Estatut dels treballadors.